
ПРОЕКТ НА ПРЕПОРЪКА НА ЕВРОПЕЙСКИЯ ПАРЛАМЕНТ
до Съвета и до заместник-председателя на Комисията/върховен представител на Съюза по въпросите на външните работи и политиката на сигурност относно равносметката за последващите мерки, предприети от ЕСВД през двете години след приемането на доклада на ЕП относно стратегическата комуникация от ЕС за противодействие на пропагандата, насочена срещу него от трети страни
(2018/2115(INI))
Европейският парламент,
–	като взе предвид заключенията на Европейския съвет от 28 юни и 18 октомври 2018 г.,
–	като взе предвид съобщението на Комисията от 26 април 2018 г., озаглавено „Европейски подход за борба с дезинформацията, разпространявана онлайн“ (COM(2018)0236),
–	като взе предвид Кодекса на ЕС за поведение във връзка с дезинформацията, публикуван на 26 септември 2018 г.,
–	като взе предвид своята резолюция от 23 ноември 2016 г. относно стратегическата комуникация от ЕС за противодействие на пропагандата, насочена срещу него от трети страни[footnoteRef:1],  [1:  OВ C 224, 27.6.2018 г., стр. 58.] 

–	като взе предвид съвместното съобщение на върховния представител на Съюза по въпросите на външните работи и политиката на сигурност и на Комисията от 6 април 2016 г., озаглавено „Съвместна рамка за борба с хибридните заплахи: ответни действия на Европейския съюз“ (JOIN(2016)0018),
–	като взе предвид съобщението на Комисията от 20 април 2016 г. относно изпълнението на Европейската програма за сигурност с цел борба срещу тероризма и подготвяне на условията за ефективен и истински Съюз на сигурност (COM(2016) 0230),
–	като взе предвид проведеното от Европейския фонд за демокрация проучване за осъществимостта на медийни инициативи на руски език в Източното партньорство и извън него, озаглавено „Осигуряване на плурализъм и балансираност в рускоезичното медийно пространство“,
–	като взе предвид доклада на заместник-председателя на Комисията/върховен представител на Съюза по въпросите на външните работи и политиката на сигурност от 18 май 2015 г., озаглавен „ЕС в променящата се глобална среда — един по-свързан, оспорван и сложен свят“ и текущата работа по нова глобална стратегия за сигурност на ЕС,
–	като взе предвид Плана за действие на ЕС относно стратегическата комуникация от 22 юни 2015 г.,
–	като взе предвид член 113 от своя правилник,
–	като взе предвид доклада на комисията по външни работи (A8‑0000/2018), 
1.	отправя следните препоръки към Съвета и заместник-председателя на Комисията/върховен представител на Съюза по въпросите на външните работи и политиката на сигурност:
Актуално състояние през 2018 г. – Борба с информационната война
a)	да имат предвид, че свободата на словото и свободата на изразяване, както и медийният плурализъм следва да бъдат в основата на демократичните общества и да осигуряват най-добри гаранции срещу враждебната пропаганда; 
б)	да обмислят разработването на обвързваща правна рамка както на равнището на ЕС, така и на международно равнище, за борба с хибридната война, включително кибер- и информационната война, като необходимостта от тази рамка беше установена по-специално във връзка с враждебните действия на Русия в тези области; 
в)	да подкрепят нарастващия брой държавни институции, мозъчни тръстове и НПО, които се борят срещу пропагандата и дезинформацията, и да гарантират, че стратегическата комуникация на ЕС става въпрос от първостепенна важност в европейския дневен ред; призовава заместник-председателя на Комисията/върховен представител на Съюза по въпросите на външните работи и политиката на сигурност и Комисията да се ангажират по-активно в тази област;
г)	да припомнят на държавите членки, които продължават да отричат съществуването на стратегическа пропаганда, да я признаят и да предприемат проактивни мерки за противодействие и разобличаване на тази пропаганда; 

Видове невярна информация, дезинформация и пропаганда, насочени срещу ЕС и съседните му държави

д)	да признаят работата, извършена на различни равнища, за определяне на видовете влияние и инструментите, използвани срещу ЕС и съседните му държави, и да насочат вниманието към задълбочен анализ на тяхното въздействие и ефективност, за да се разработят мерки за противодействие на тези въздействия; 
е)	да насочат вниманието си към все по-нарастващата сложност на инструментите, използвани за разпространението на фалшиви новини, включително новите начини за разпространение на пропаганда чрез използване на множество уебсайтове, портали и телевизионни станции на ниско ниво за разпространение на основните послания; изразява загриженост относно дейностите на Русия в този контекст;
Индустрия и социални медии
ж)	да обърнат специално внимание на социалните медии, които, въпреки усилията си за предотвратяване на дезинформацията и враждебната пропаганда, се считат като най-често срещания инструмент за разпространение на такава информация; 
з)	да регулират, съвместно с държавите членки, действията на дружествата в областта на социалните медии и да гарантират тяхната пълна прозрачност и отчетност, по-специално като се осигурят възможности за установяване на самоличността и местонахождението не само на авторите, но и на спонсорите на предоставеното политическо съдържание;
и)	да призоват социалните медии да работят в тясно сътрудничество с държавните органи при всички разследвания за предполагаемо използване на техните платформи за враждебни цели и да извършват прозрачни одити на субектите, за които е установено, че разпространяват дезинформация и пропаганда;
й)	да имат предвид, че забраната на подозрителни акаунти или заличаването на неподходящо съдържание могат да се разглеждат като цензура, и следователно да гарантират, че подобни действия се извършват по прозрачен начин, в сътрудничество с компетентните органи и гражданското общество, и при пълно разбиране на мотивите за това;
Най-добри практики
к)	да продължават да развиват по-голяма устойчивост и способност за реагиране на заплахи в реално време, да разработят превантивни мерки и да мислят една стъпка напред, а не просто да реагират на вече извършени атаки и да правят анализ на тези атаки; 
л)	да обърнат специално внимание на факта, че е важно тези атаки не само да бъдат разобличавани, но и да се гарантира ясното идентифициране на техните извършители, включително публично назоваване на извършителите и техните спонсори, както и целите, които те преследват, и да се измери въздействието на тези атаки върху целевата аудитория; 
м)	да включат гражданското общество и експертната общност при по-нататъшното засилване на мерките, насочени към проверка на фактите и разобличаване на дезинформацията, задълбочаване на проучванията и анализ на манипулирането на информация;
Европейски подход
н)	да признаят осезаемите резултати, постигнати от Оперативната група на ЕС за стратегическа комуникация с Източното съседство (East StratCom); да продължат да подкрепят Оперативната група на ЕС East StratCom, която от своето създаване досега е разобличила над 4 000 случая на кампании за дезинформация по широк кръг от въпроси; 
о)	да превърнат East StratCom в пълноценно звено и да осигурят подходящи финансови и човешки ресурси, което значително ще повиши потенциала, ефективността и качеството на работа на групата;
п)	да преодолеят настоящите слабости на East StratCom, включително липсата на регионален експертен опит, голямото текучество на персонала и липсата на институционална приемственост, както и да осигурят подходящи финансови ресурси и организационна структура, защото това е единственият начин да се гарантира пълен професионализъм, ефективност и резултати; 
р)	да приканят държавите членки, които все още не са определили свои национални експерти в Оперативната група на ЕС за стратегическа комуникация с Източното съседство, да направят това; 
с)	да ангажират представителствата на Съюза в рамките на ЕС и делегациите на Съюза извън ЕС за подкрепа на работата на East StratCom, включително чрез осигуряване на преводи на техните публикации на местните езици; 
т)	да се съсредоточат върху присъединяващите се страни и партньорите от съседните на ЕС държави, които често първи са изложени на руската пропаганда; 
у)	да заложат стратегическите комуникации за противодействие като постоянна точка в дневния ред и да извършват периодичен преглед на политиката на ЕС по този въпрос;
ф)	да предложат на следващия Европейски съвет и на Комисията създаването на отделен портфейл за борбата със стратегическата пропаганда в рамките на новата Комисия, с подходяща подкрепа от специализирана агенция; 
х)	да свържат съществуващите национални и местни специализирани центрове, мозъчни тръстове, НПО и други организации и институции, занимаващи се със стратегическа пропаганда, в общоевропейска мрежа, което ще спомогне за координиране на техните действия и ще събере техните данни на едно място; да предоставят подходящи ресурси на тази организация; подчертава, че тази мрежа следва да бъде отворена за партньори на ЕС със сходни възгледи; 
Защита на изборите от враждебна пропаганда
ц)	да осъдят категорично намесата на трети страни при провеждането на избори и референдуми, както и използването на ботове, тролове и фалшиви профили в политическите кампании; подчертава способността на демократичните общества да правят свой собствен политически избор;
ч)	да приканят държавите членки да споделят данни за всяка чуждестранна намеса в изборните процеси и да обменят най-добри практики за борбата с това явление, за да се повиши устойчивостта спрямо такива опити за намеса; 
ш)	да приканят държавите членки да гарантират, че в избирателните закони са взети предвид възможните заплахи, произтичащи от кибератаките и враждебната пропаганда, и подчертава, че тези закони следва да бъдат изменени по подходящ начин, за да могат да предотвратяват ефективно подобни заплахи; 
щ)	да приканят държавите членки да адаптират своите правила за провеждане на онлайн предизборни кампании и да наблюдават и оценяват прозрачността във връзка с политическата реклама, въведена от онлайн платформите;

2.	възлага на своя председател да предаде настоящата препоръка на Съвета, на Комисията и на заместник-председателя на Комисията/върховен представител на Съюза по въпросите на външните работи и политиката на сигурност, както и за сведение – на ЕСВД и НАТО, както и на президента, правителството и парламента на Русия.

